b"\n_START_ARTICLE_\nCan Bartomeu (Cabrera de Mar)\n_START_SECTION_\nDescripci\xc3\xb3\n_START_PARAGRAPH_\nLa masia principal de Can Bartomeu \xc3\xa9s al costat d'altres habitatges, formant un grup rectangular tancat per un barri, amb la disposici\xc3\xb3 d'una arquitectura popular. Les construccions de l'esquerra formen una fa\xc3\xa7ana, amb teulada a dues vessants, per\xc3\xb2 amb el front\xc3\xb3 a la fa\xc3\xa7ana lateral. Al fons hi ha la masia principal, tamb\xc3\xa9 amb teulada a dues vessants, amb el frontis a aquesta fa\xc3\xa7ana. El portal \xc3\xa9s rod\xc3\xb3 dovellat i les finestres s\xc3\xb3n g\xc3\xb2tiques de finals del segle XV. Formant part de les altres construccions posteriors hi ha una torre amb les inicials J. M. i la data de 1942.\n_START_SECTION_\nHist\xc3\xb2ria\n_START_PARAGRAPH_\nEn aquesta masia s'hi conserva una data gravada: \xc2\xabPau Bertomeu, Pag\xc3\xa8s, 30.IX.160\xc2\xbb. De la fam\xc3\xadlia Bertomeu se'n coneix l'exist\xc3\xa8ncia per un benefici presentat per Josep Bertomeu l'any 1716, amb la intenci\xc3\xb3 de celebrar una missa d'aniversari a la capella on hi ha la tomba de la fam\xc3\xadlia Bertomeu. Un altre document d'un benefici fundat pels marmessors d'Esteve Sala (a l'Arxiu Dioces\xc3\xa0 de Beneficis) \xc3\xa9s erigit l'any 1622 a la capella de Sant Joan. Com que aquesta estava en ru\xc3\xafnes, es trasllad\xc3\xa0 a l'altar de Sant Joan de l'esgl\xc3\xa9sia parroquial. El dret del patronat el tenia J. Bertomeu."